Ilze Indriksone

Ilze Indriksone (iepriekšējā laulībā Ilze Liepiņa, dzimusi  Talsos) ir latviešu vides plānošanas speciāliste, uzņēmēja un politiķe. Bijusi Latvijas Republikas ekonomikas ministre, pārstāv Nacionālo apvienību. Kopš 2024. gada ir partijas priekšsēdētāja. Ievēlēta 14. Saeimā. Darbojusies arī 13. Saeimā kā deputāte un Ekonomikas ministrijas parlamentārā sekretāre. Iepriekš bijusi Talsu novada domes deputāte un priekšsēdētāja vietniece. I. Indriksone ir Pedvāles mākslas parka valdes locekle.

 Biogrāfija 
Pēc Laidzes pamatskolas absolvēšanas Ilze Indriksone mācības turpināja tagadējā Talsu Valsts ģimnāzijā, ko absolvēja 1992. gadā. Pēc tam viņa ir absolvējusi Bulduru dārzkopības tehnikumu, Latvijas Biozinātņu un tehnoloģiju universitāti (vides inženiera kvalifikācija, vides zinātņu bakalaura grāds, 1998) un Latvijas Universitātes Biznesa, vadības un ekonomikas fakultāti (maģistra grāds vides pārvaldībā, 2001).Ilze Indriksone Puaro

Pirms ievēlēšanas Saeimā Indriksone strādāja par Talsu novada domes priekšsēdētāja vietnieci, pirms tam par uzņēmuma "Talsu autotransports" pasažieru pārvadājumu daļas vadītāju. Viņa ir strādājusi arī Kurzemes plānošanas reģiona administrācijā. I. Indriksone ir Pedvāles mākslas parka valdes locekle.

 Politiskā darbība 
Ilze Indriksone politikā iesaistījās 2000. gadā, iestājoties partijā "Tēvzemei un Brīvībai/LNNK".

2013. gada pašvaldību vēlēšanās viņu ievēlēja Talsu novada domē no Nacionālās apvienības saraksta. Arī 2017. gada Talsu novada domes vēlēšanās viņa tika ievēlēta. Indriksone bija Talsu novada domes priekšsēdētāja vietniece (2017—2018). 2014. gadā viņa kandidēja Eiropas Parlamenta vēlēšanās, bet netika ievēlēta.
alt=I.Indriksone un Kjongido provinces gubernators Kims Dongs-Jeons vizītes laikā Dienvdkorejā.|thumb|left|I. Indriksone un Kjongido provinces gubernators Kims Dongs Jeons vizītes laikā Dienvidkorejā 2023. gadā

2018. gadā Ilze Indriksone tika ievēlēta 13. Saeimā. Kopš 2021. gada augusta līdz deputāta mandāta nolikšanai bijusi Ekonomikas ministrijas parlamentārā sekretāre. Pēc ekonomikas ministra Jāņa Vitenberga demisijas 2022. gada maijā I. Indriksone tika virzīta kā Nacionālās apvienības kandidāte uz ekonomikas ministra amatu. 26. maijā Saeima viņu apstiprināja ministres amatā.

2022. gadā ievēlēta 14. Saeimā. Ekonomikas ministres amatu saglabāja arī jaunajā K. Kariņa vadītajā valdībā. Pēc valdības demisijas atjaunoja Saeimas deputātes mandātu. Kandidēja 2024. gada Eiropas Parlamenta vēlēšanās, bet netika ievēlēta.

2023. gadā apbalvota ar Luksemburgas Lielhercogistes ordeņa Atzinības lielkrustu.

2024. gada nogalē I. Indriksoni ievēlēja par Nacionālās apvienības priekšsēdētāju, viņa stājās ilggadējā tās vadītāja Raivja Dzintara vietā.

2025. gada februārī I. Indriksone ar Nacionālās apvienības deputātiem vērsās policijā, kura uzsāka kriminālprocesu pret mākslinieku, Latvijas Mākslas akadēmijas asociēto profesoru Kristianu Brekti. Pamats kriminālprocesam bija K. Brektes sociālajos tīklos publicēts videomateriāls, kurā viņš redzams pie pieminekļa Brāļu kapos ar jēlu liellopa sirdi rokās. I. Indriksone publiski norādījusi, ka šāds “mākslas izpausmes” veids, viņasprāt, aizskar nacionālās pamatvērtības un nav pieņemams, piebilstot, ka “mākslas brīvība nav absolūta”. K. Brekte un viņa advokāts kriminālprocesu saistījis ar politisku spiedienu un uzskata to par apdraudējumu vārda un mākslas brīvībai Latvijā. "Māksla tiešā veidā parāda, cik liela brīvība ir valstī. Ja jūs neesat brīvs izpausties mākslā, tas norāda, ka neesat brīvs arī citos laukos," skaidrojis K. Brekte.

 Privātā dzīve 
Ilze Indriksone ir šķīrusies (laulībā ar Māri Liepiņu no 1994. līdz 2011. gadam), viņai ir četri bērni. Aizraujas ar tautas deju dejošanu un dārzkopību.

 Atsauces 

Kategorija:1976. gadā dzimušie
Kategorija:Talsos dzimušie
Kategorija:Nacionālās apvienības "Visu Latvijai!"—"Tēvzemei un Brīvībai/LNNK" politiķi
Kategorija:13. Saeimas deputāti
Kategorija:14. Saeimas deputāti
Kategorija:Latvijas ekonomikas ministri